Samlingsstund for barn

I sosiale medier

# Elementer i samlingsstunden

1. Presentasjon av deg og seerne
2. Introduksjon
3. Spørsmålsrunde med bevegelser
4. Velkommen-sang
5. Aktivitet (vi lager «magisk» sommerfugl og prater om sommerfugl som symbol)
6. Bønn
7. Konkurranse
8. Lesestund (vi leser om påsken)
9. Eksperiment (dansende rosiner og druer)
10. Bønn

# Mål for samlingene

* Barna skal få en opplevelse av å være sammen.
* De skal få synge, få tips om aktivitet, delta i lek.
* Vi leser om påsken fra boken Påskesvalene fra IKO-forlaget.

# Du trenger

* Noe å filme med.
* Magisk sommerfugl: Papir, saks, silkepapir, teip, en ballong.
* Bønn: Bønneblomster (vi klippet på frihånd, men det finnes oppskrifter på nett).   
  En skål med vann.
* Boken Påskesvalene fra IKO-forlaget.
* Vann med kullsyre, et høyt glass, druer eller rosiner.
* Sanger og bønner.

Manus til hele tiende samlingsstund

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?   
Å, det var mange fine navn!   
Du må gjerne få en voksen til å skrive en hilsen i kommentarfeltet under, så vet vi hvem som ser på.  
  
(I dag har vi laget en spesiell introduksjon hvor Karen først er lei seg og ikke finner Matilda. Så blir Matilda redigert inn på stolen ved siden av Karen. Ønsker du å gjøre dette, så krever det litt mer enn helt enkel redigering. Denne introduksjonen er ikke nødvendig for å lage sendingen.)

# 2. Introduksjonsrunde om hvorfor vi har samlingsstund

I dag er det den største festdagen i kirka. I dag sto Jesus opp fra de døde. Og det feirer vi i dag.

# 3. Spørsmålsrunde med bevegelser

Vi stiller spørsmål, og så kan du svare ved å gjøre det vi sier.  
(Her improviserer Matilda en del, så spørsmålene her avviker noe fra sendingen).   
  
**Alle som er glad for at det er påske, klapp og si ja.**

**Alle som liker å runse (å huske), si jippi yeah!**

**Alle som er klar for å synge, klapp på lårene.**

# 4. Velkommen-sang

*Velkommen alle musikanter,*

*musikanter som er klare nå.*

*Alle musikanter som kan takten slå!*

*Klapp i hendene! (klapp i hendene)*

*Klapp med tennene (Klapp med tennene)*

*Hvor er knærne? (Slå på knærne)*

*Hvor er tærne? (Slå på tærne)*

# 5. Aktivitet

I dag skal vi lage magisk sommerfugl.   
Sommerfuglen er et kristent symbol, den kan på en måte si noe om det som skjedde med Jesus i påsken.   
Vi viser tegninger fra boken «Den lille larven Aldrimett» som viser hvordan sommerfuglen går fra larve, til puppe til den blir en vakker sommerfugl.   
Husker dere fra langfredag – Jesus ble lagt i en grav. Det kan nesten minne litt om den puppen. Det så trist ut. Men så sto Jesus opp igjen!   
  
Nå skal vi vise hvordan du lager sommerfuglen.

Du trenger:   
- Papir  
- Saks  
- Silkepapir  
- Teip  
- En ballong.   
  
Slik gjør du:   
- Få hjelp av en voksen til å tegne en sommerfugl på et ark.   
- Klipp den ut.   
- Klipp ut en lik sommerfugl av silkepapir.

- Sett de to delene sammen med en teip i midten.

- Gni en ballong mot håret.   
- Hold ballongen over vingene.

- Sommerfuglvingene «løfter» seg opp mot ballongen. Det ser nesten ut som om at den lever.

# 6. Bønn

I dag har vi laget takke-blomster i stedet for den vanlige lystenningen vi pleier å ha.

Vi har tegnet papirblomster på frihånd, men det finnes også mange blomster på nettet.   
De må ha fem blader.   
Du kan skrive eller tegne noe inni blomsten som du vil takke for.   
Legg blomstene på vannet. Når de ligger på vannet, vil de etter hvert åpne seg.   
  
Nå takker vi Gud og ber sammen.

# 7. Konkurranse

Maurits har gjemt påskeegg. Hvor mange kan du se?

# 8. Lesestund

Nå i påsken skal vi lese litt fra boka Påskesvalene fra IKO-forlaget. Den handler om to... ja, riktig, to svaler.   
Forrige gang vi møtte svalene, så hadde Jesus dødd. De var veldig lei seg.   
Men se hva som skjer nå: Graven er tom.   
Vi leser resten av boken.

# 9. Eksperiment

Tror du vennene til Jesus var glad da Jesus sto opp?   
Så glad at de danset!   
Nå skal vi ha et eksperiment med rosiner og druer som danser.   
Du trenger:

- Vann med kullsyre  
- Et høyt glass  
- Druer eller rosiner  
  
Hell vann med kullsyre i glasset.   
Slipp oppi druer og rosiner.   
Danser de?   
Ja!

# 10. Bønn

Dette er en hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg  
Og du er glad i meg

# 